《芋园即席赠幼梅童子》
清代·张恩泳

江城对面青崔嵬，群峰一一随城来。名园花柳竞夺秀，池光映日波潆洄。

豪竹哀丝最激越，主人爱客清樽开。公子翩翩乃雏凤，新诗示我何累累。

却看华藻集毫素，有如肺腑藏琼瑰。即今世故多丧乱，俯仰古今萦襟怀。

红羊浩劫经十载，馀生获免亦幸哉。汝当努力惜佳日，譬之种树宜灌培。

春华秋实成大器，庙堂待取梁栋材。

作者简介：张恩泳，字仙蘧，善化人，同县陈戊室。有《定香阁诗稿》。